**รายงานผลการดำเนินงานตามนโยบายการตรวจราชการและติดตามประเมินผลการจัดการศึกษา**

**ของกระทรวงศึกษาธิการ ประจำปีงบประมาณ พ.ศ. 2566**

**วันที่ 4 กรกฎาคม 2566**

-----------------------------------------------------------

**โรงเรียนวัดเขียนเขต สังกัดสำนักงานเขตพื้นที่การศึกษาประถมศึกษาปทุมธานี เขต 2**

 เป็นสถานศึกษาขนาดใหญ่พิเศษ มีข้าราชการครูและบุคลากรทางการศึกษา รวมทั้งสิ้น 160 คน
เปิดสอนตั้งแต่ระดับชั้นอนุบาลปีที่ 2 จนถึงระดับชั้นมัธยมศึกษาปีที่ 6 มีจำนวนนักเรียน ทั้งหมด 2,805 คน
มีผลการดำเนินงานตามนโยบายการและจุดเน้นของกระทรวงศึกษาธิการ ประจำปีงบประมาณ พ.ศ. 2566
ใน 6 นโยบาย ดังนี้

**นโยบายที่ 1** **การจัดการศึกษาเพื่อความปลอดภัย**

 **การดำเนินงาน**

 1. สถานศึกษามีแผนเผชิญเหตุ เมื่อเกิดเหตุความไม่ปลอดภัย ครู นักเรียน และผู้ปกครอง สามารถแจ้งเหตุผ่านทางเว็บไซต์ LINE @ Application และ Call Center ของ MOE Safety Center
จะมีผู้รับเรื่องร้องเรียนแล้วบันทึกเข้าสู่ระบบความปลอดภัยสถานศึกษาส่งไปยังสถานศึกษาหรือหน่วยงาน
ที่เกี่ยวข้อง

 2. ด้านสารเสพติดและอบายมุข มีการจัดกิจกรรมเสริมทักษะชีวิตเพื่อสร้างความตระหนัก
ให้ผู้เรียนเห็นคุณค่าแห่งตน และจัดอบรมเสริมสร้างคุณธรรมจริยธรรม ให้ความรู้แก่ผู้เรียนในการเลือกชม
สื่อต่างๆอย่างเหมาะสม

 3. ด้านอัคคีภัย วาตภัย ป้องกันโรคโควิด 19 มีการแต่งตั้งคณะกรรมการรับผิดชอบ ตรวจสอบอุปกรณ์อย่างสม่ำเสมอ ให้ความรู้และจัดทำแผนซักซ้อมผู้เรียนเกี่ยวกับการดับไฟหนีไฟ รวมไปถึงการป้องกัน
โควิด 19

 4. ด้านภัยบุคคลสถานศึกษาจัดให้มีการประชุมผู้ปกครองประจำปีอย่างน้อยปีละ 2 ครั้ง
เพื่อทำความเข้าใจในการหารือข้อตกลงร่วมกัน สถานศึกษาทำหนังสือแจ้งความประพฤติของผู้เรียน
ให้ผู้ปกครองทราบพร้อมร่วมกันพร้อมร่วมกันหาแนวทางการแก้ไข

 5. ด้านการขับขี่ปลอดภัย มีการฝึกอบรมในการใช้รถจักรยานยนต์ เพื่อไม่ให้เกิดอุบัติเหตุ
มีการหมั่นตรวจสอบสภาพรถให้พร้อมใช้งานอยู่เสมอ

**นโยบายที่ 2 การยกระดับคุณภาพการศึกษา**

 **การดำเนินงาน**

 1. การยกระดับคุณภาพการศึกษาการส่งเสริมสนับสนุนการจัดการเรียนรู้ฐานสมรรถนะ
ของผู้เรียนหลักสูตรการศึกษาขั้นพื้นฐานได้กำหนดสมรรถนะหลักไว้ 6 ประการ เพื่อเป็นเป้าหมายในการพัฒนาความสามารถที่จำเป็นของผู้เรียนในการใช้ชีวิตในปัจจุบันและอนาคต ได้แก่

 1) สมรรถนะการจัดการตนเองใน 1 วันของสัปดาห์ ผู้เรียนทุกระดับชั้นทำกิจกรรมสวดมนต์
พร้อมกันที่หอประชุม เพื่อเสริมสร้างสมาธิปัญญา ให้ผู้เรียนเรียนรู้จากวิธีการจัดการอารมณ์และความเครียด

 2) สมรรถนะการคิดขั้นสูง กิจกรรมในห้องเรียน นักเรียนสามารถคิดวิเคราะห์สังเคราะห์และตัดสินใจอย่างมีวิจารณญาณบนหลักเหตุผลอย่างรอบด้าน

 3) สมรรถนะการสื่อสาร ผู้เรียนร่วมกิจกรรมค่ายต้นกล้าคุณธรรม เพื่อเสริมสร้างความสามารถ
การรับรู้ รับฟัง ตีความ และการส่งสารด้วยภาษาต่างๆ

 4) สมรรถนะการรวมพลังทำงานเป็นทีม ผู้เรียนร่วมกิจกรรมค่ายต้นกล้าคุณธรรมเพื่อพัฒนาความสามารถในการจัดระบบและกระบวนการทำงานร่วมกับผู้อื่น

 5) สมรรถนะการเป็นพลเมืองที่เข้มแข็ง ผู้เรียนร่วมกันทำกิจกรรมบำเพ็ญประโยชน์เพื่อสังคม

 6) การอยู่ร่วมกับธรรมชาติและวิทยาการอย่างยั่งยืน ผู้เรียนร่วมกิจกรรมวันวิทยาศาสตร์
เพื่อเสริมสร้างความเข้าใจพื้นฐานเกี่ยวกับปรากฏการณ์ของโลกและเอกภพ ความสัมพันธ์ของคณิตศาสตร์วิทยาศาสตร์และธรรมชาติในชีวิตประจำวัน

 2. สถานศึกษายังได้ดำเนินการ การพัฒนาทักษะทางดิจิทัลและภาษาคอมพิวเตอร์
ให้กับผู้เรียน ในระดับชั้นประถมศึกษาตอนต้น เป็นการเริ่มต้นการเรียนรู้ทักษะการคิดอย่างเป็นขั้นตอน
และแก้ไขปัญหาอย่างง่าย ระดับชั้นประถมศึกษาตอนปลาย เน้นการเรียนการสอนในการออกแบบอัลกอริทึม
การเขียนผังงาน และการเขียนโปรแกรมอย่างง่าย ระดับชั้นมัธยมศึกษา เป็นการเรียนการสอนที่เน้น
การออกแบบและเขียนโปรแกรม เพื่อเป็นการฝึกแก้ไขปัญหาทางคณิตศาสตร์และวิทยาศาสตร์ มีการเรียน
การสอนแบบโครงงานการออกแบบวิศวกรรมและการเขียนโปรแกรมควบคุมหุ่นยนต์ ส่งเสริมการให้ความรู้และทักษะด้านการเงินและการออมให้กับผู้เรียน โดยดำเนินการจัดการเรียนรู้ในสาระการเรียนรู้เศรษฐศาสตร์ กลุ่มสาระการเรียนรู้สังคมศึกษาศาสนาและวัฒนธรรม

 3. การประกันคุณภาพภายใน ถือเป็นกลไกในการติดตามตรวจสอบและประเมินผล
การดำเนินงานในภาพรวม ในแต่ละปีการศึกษามีการดำเนินงานระบบการประกันคุณภาพที่เป็นระบบ “PDCA” คือมีการวางแผนงานจนมาถึงลงมือสู่การดำเนินงาน มีการติดตามตรวจสอบ มีการพัฒนาปรับปรุง และที่สำคัญมีการเผยแพร่รายงานให้ทราบ การจัดทำกลยุทธ์และเครื่องมือการบริหารจัดการมาใช้ขับเคลื่อน คือการบริหารจัดการแบบมีส่วนร่วม การสร้างชุมชนแห่งการเรียนรู้วิชาชีพโดยใช้นวัตกรรม “WKKS Model” เพื่อนำมาพัฒนาคุณภาพการศึกษาตามมาตรฐานการศึกษาของสถานศึกษา นอกจากนี้ยังมีการเข้าร่วมโครงการโรงเรียนคุณภาพวิทยาศาสตร์ คณิตศาสตร์ และเทคโนโลยีตามมาตรฐาน สสวท. โดยผ่านการคัดกรองพร้อมผ่าน การประเมินตามเกณฑ์การประเมินคุณภาพด้าน SMT ตามมาตรฐาน สสวท. เมื่อปีการศึกษา 2562 จนถึงปัจจุบัน โครงการโรงเรียนมาตรฐานสากล World Class Standard School เมื่อปีการศึกษา 2555 จนถึงปัจจุบัน และโครงการบ้านนักวิทยาศาสตร์น้อยประเทศไทย ระดับปฐมวัย โดยเริ่มโครงการรุ่นที่ 2 เมื่อปีการศึกษา 2555 ได้มีการดำเนินการจัดกิจกรรมการทดลองรวมทั้งหมด 40 กิจกรรม และได้จัดทำโครงงานห้องเรียนละ 1 โครงงานต่อปีการศึกษา โรงเรียนวัดเขียนเขตได้ตระหนักถึงความสำคัญของการเรียนรู้วิทยาศาสตร์จึงได้จัดทำโครงการบ้านวิทยาศาสตร์น้อยระดับประถมศึกษาเพื่อส่งเสริมพัฒนาการของผู้เรียน ทั้งด้านร่างกาย ด้านอารมณ์จิตใจ ด้านสังคม และสติปัญญา อย่างเป็นองค์รวมอย่างเหมาะสมตามวัย

**นโยบายที่ 3 การสร้างโอกาสความเสมอภาคและความเท่าเทียมทางการศึกษาทุกช่วงวัย**

 **การดำเนินงาน**

 1. จัดครูออกเยี่ยมบ้าน เพื่อได้รู้จักผู้เรียนเป็นรายบุคคล ได้เห็นสภาพชีวิตความเป็นอยู่ที่แท้จริงของผู้เรียนและสามารถนำไปสู่การช่วยเหลือผู้เรียนได้ตามสภาพความเป็นจริง

 2. การพัฒนาเด็กปฐมวัยอย่างเป็นองค์รวม ให้เด็กมีพัฒนาการทั้ง 4 ด้าน ประกอบด้วย ด้านร่างกาย อารมณ์จิตใจ สังคม และสติปัญญา ให้เป็นไปตามวัย โดยการจัดการเรียนรู้ที่เน้นเด็กเป็นสำคัญ
ผ่านกิจกรรม 6 กิจกรรมหลัก และจัดประสบการณ์แบบบูรณาการที่หลากหลาย ตามโครงการพัฒนาคุณภาพติดตามมาตรฐานหลักสูตรการศึกษาปฐมวัยสู่มาตรฐานชาติ

 3. ส่งเสริมสนับสนุนให้ผู้เรียนกลุ่มเป้าหมายพิเศษและกลุ่มเปราะบาง ได้รับการศึกษาที่เหมาะสมตามความจำเป็นตามศักยภาพดังนี้ มีการทบทวนแผนการจัดการศึกษาเฉพาะบุคคลดำเนินการจัดการเรียน การสอนผู้เรียนเรียนร่วมเต็มเวลาในชั้นเรียนปกติ การเข้าร่วมกิจกรรมต่างๆ ของสถานศึกษา

 4. จัดกิจกรรมหลักสูตรต่อเนื่องเชื่อมโยงวิชาการบริการอาหารและเครื่องดื่ม ซึ่งผู้เรียน
ที่เข้าร่วมกิจกรรมได้มีการฝึกทักษะทางอาชีพสามารถนำไปพัฒนาและต่อยอดเพื่อประกอบอาชีพเสริม
เพื่อหารายได้เพิ่มเติม

 5. เข้าร่วมโครงการบริหารวิชาการกับมหาวิทยาลัยเทคโนโลยีราชมงคลธัญบุรี โดยผู้เรียนที่สำเร็จการศึกษาในระดับชั้นมัธยมศึกษาปีที่ 6 สามารถเข้าศึกษาต่อในคณะครุศาสตร์อุตสาหกรรม หรือคณะวิศวกรรมศาสตร์ โดยการยื่นแฟ้มสะสมผลงานและสมัครในรอบรับตรงในมหาวิทยาลัยและรอบทีแคส อีกทั้ง
ในกรณีที่ผู้เรียนสามารถเทียบโอนหน่วยกิตทำให้ผู้เรียนสามารถสำเร็จการศึกษาได้ก่อนกำหนดจากการเรียน
ในโครงการบริหารร่วมวิชาการกับมหาวิทยาลัยเทคโนโลยีราชมงคลธัญบุรี

**นโยบายที่ 4 การศึกษาเพื่อพัฒนาทักษะอาชีพและเพิ่มขีดความสามารถในการแข่งขัน**

 **การดำเนินงาน**

 สถานศึกษาดำเนินการพัฒนาสมรรถนะทางอาชีพให้กับผู้เรียนโดยได้รับการสนับสนุนจากมหาวิทยาลัยธรรมศาสตร์ โดยคณะสถาปัตยกรรมศาสตร์และการผังเมือง ร่วมจัดนิทรรศการ
ในงานสมุนไพรใกล้ตัว “บึงยี่โถเฮิร์บเฟส 2023” ในงานนี้ สถานศึกษาได้ให้ผู้เรียนจัดทำและจำหน่ายน้ำพริกกระชายผัดซึ่งเป็นสมุนไพรที่หาง่ายและเป็นที่นิยมในเวลานี้

**นโยบายที่ 5 การส่งเสริมสนับสนุนวิชาชีพครูและบุคลากรทางการศึกษาและบุคลากรสังกัดกระทรวงศึกษาธิการ**

 **การดำเนินงาน**

 1. จัดอบรมแนวทางการพัฒนาตามข้อตกลงในการพัฒนางานที่สอดคล้องกับหลักเกณฑ์ และวิธีการประเมินตำแหน่งวิทยฐานะข้าราชการครูและบุคลากรทางการศึกษา และหลักสูตรการพัฒนาผลงาน
ทางวิชาการ เพื่อยกระดับมาตรฐานวิทยฐานะครูสายการสอน เป็นการอบรมที่ให้ความรู้เกี่ยวกับการขอมีวิทยฐานะ
ในรูปแบบของ วPA

 2. จัดทำโครงการและกิจกรรมการพัฒนาบุคลากรด้านเทคโนโลยีสารสนเทศ มีการกำหนดรูปแบบแนวทางและปฏิทินในการพัฒนาบุคลากรให้มีทักษะและความสามารถด้าน ICT ที่ชัดเจน บุคลากร
ทุกคนได้รับการอบรมด้านเทคโนโลยีสารสนเทศตามความถนัดในหลากหลายรูปแบบ มีการจัดเตรียมวัสดุอุปกรณ์ให้มีความพร้อมสำหรับการดำเนินการพัฒนาบุคลากร และมีการจัดทำทะเบียนสื่อต่างๆ ที่บุคลากร
ในโรงเรียนใช้เทคโนโลยีสารสนเทศในการบริหารจัดการ

 3. การปรับปรุงหลักเกณฑ์ และวิธีการให้กู้ยืมเงินทุนหมุนเวียน เพื่อแก้ไขปัญหาหนี้สินข้าราชการครูให้เหมาะกับสภาวะสถานการณ์ปัจจุบัน คณะกรรมการบริหารเงินทุนหมุนเวียนเพื่อแก้ไขปัญหาหนี้สินข้าราชการครูจึงได้กำหนดหลักเกณฑ์และวิธีการให้กู้ยืมเงินทุนหมุนเวียน เพื่อแก้ไขปัญหาหนี้สินข้าราชการครู
มีการควบคุมยอดหนี้ ไม่ให้เกินความสามารถในการชำระหนี้ ข้าราชการครูและบุคลากรทางการศึกษาที่จะขอกู้ยืมเงินทุนหมุนเวียน ต้องมีหนี้สินที่มีอยู่จริงและบังคับได้ตามกฎหมาย ซึ่งคณะกรรมการบริหารเงินทุนหมุนเวียนเพื่อแก้ไขปัญหาหนี้สินข้าราชการครูจะมีมติอนุมัติจัดสรรวงเงินให้กู้ยืมเงินของเงินทุนหมุนเวียน
เพื่อแก้ไขปัญหาหนี้สินข้าราชการครูประจำปีงบประมาณในแต่ละครั้ง

**นโยบายที่ 6 การพัฒนาระบบราชการและการบริการภาครัฐยุคดิจิทัล**

 **การดำเนินงาน**

 สถานศึกษาได้พัฒนารูปแบบการบริหารจัดการ ตลอดจนการให้บริการโดยการนำเทคโนโลยีระบบดิจิทัลมาใช้ในกระบวนการบริหารภายในสถานศึกษาให้ครอบคลุมเครือข่ายและภารกิจของสถานศึกษาทางด้านวิชาการ งบประมาณ การบริหารงานบุคคล และการบริหารงานทั่วไป มีการทำงานแบบบูรณาการร่วมกันกับเครือข่ายผู้มีส่วนได้ส่วนเสียทางการศึกษา เช่น คณะกรรมการการศึกษาขั้นพื้นฐาน สมาคมผู้ปกครอง
ครูและศิษย์เก่าโรงเรียนวัดเขียนเขต เครือข่ายผู้ปกครอง คณะกรรมการภาคี 4 ฝ่าย โดยในการบริหารงาน
ของโรงเรียนยึดหลักการมีส่วนร่วมเป็นสำคัญ

****

****

****